Uddannelsen i eksport og teknologi kan man tage på University College Nordjylland, UCN. Og her er uddannelseschef for businessuddannelserne Henriette Eduardsen ikke tilfreds med, at de studerendes engagement placerer sig i bunden.

- Vi har ét hold, hvor vi har arbejdet ekstraordinært på, at de skulle have et større engagement. Så en del af respondenterne i undersøgelsen kommer fra et enkelt hold, hvor vi oplever, at der har været udfordringer, forklarer hun.

Ifølge Henriette Eduardsen har de studerendes manglende engagement i undervisningen konkret vist sig ved, at de ikke har stillet interesserede spørgsmål eller budt ind med eksempler. Derfor har UCN lavet et nyt tiltag for at øge engagementet.

- Vi har lavet et pilotprojekt med, at der er to studerende, der sammen med to undervisere er med til at planlægge det kommende semester. Fordi vi tror på, at hvis vi inddrager dem i planlægningen, så føler de også et højere ejerskab, og så bliver de mere engagerede, siger Henriette Eduardsen.

Fakta om undersøgelsen Beregningerne i artiklen er baseret på data fra Uddannelses- og Forskningsministeriets portal Uddannelseszoom.

Portalen blev i februar opdateret med data fra en ny spørgeskemaundersøgelse blandt de studerende på videregående uddannelser.

I alt har 104.275 studerende svaret på spørgeskemaet, som blandt andet har stillet spørgsmålet: ' Hvor enig eller uenig er du i det følgende udsagn? Mine medstuderende er engagerede i undervisningen'.

De studerende har kunnet vælge mellem svarmulighederne: 'Meget enig', 'enig', 'hverken eller', 'uenig', 'meget uenig' og 'ved ikke'.

DR har i denne kortlægning samlet besvarelserne 'meget enig' og 'enig' i en samlet kategori kaldet enig, og besvarelserne 'meget uenig' og 'uenig' i en samlet kategori kaldet uenig.

Imens uddannelsen i eksport og teknologi kun udbydes på UCN, så kan uddannelsen i softwareudvikling tages flere forskellige steder. Københavns Erhvervsakademi, KEA, har flest studerende på uddannelsen.

Og her har man en anden forklaring på de studerendes lave engagement. Nemlig at de er eftertragtede blandt arbejdsgiverne, og derfor kan deres fokus ligge et andet sted:

- Der er en del af dem, som begynder at arbejde, inden de bliver færdige hos os, og det har en betydning, når deres medstuderende skal bedømme, om de er engagerede, når de er på studiet, siger Miriam Skjalm Lissner, kvalitetschef på KEA.

Hun anerkender, at KEA har et ansvar for, at de studerende stadig får det ud af undervisningen, som de skal.

- Det er klart, at det er vores opgave at sørge for, at de får god undervisning, og at de får et godt fagligt miljø, siger hun.

Bolden ligger også hos de studerende

Ifølge Frans Ørsted Andersen fra Danmarks Institut for Pædagogik og Uddannelse er det netop vigtigt, at man er engageret på sin uddannelse i forhold til ens videre arbejdsliv.

- Engagement er meget vigtigt for dybden og holdbarheden af det, man lærer. Hvis man er engageret og interesseret, så husker man det også bedre bagefter og kan bedre tage det med videre ud i arbejdslivet. Og man bliver også en mere engageret medarbejder på sin arbejdsplads, siger han.

Rigtig mange ting kan dog spille ind på, om de studerende engagerer sig i deres uddannelse.

Det kan være, at rammerne ikke er gode nok, for eksempel at der er for få undervisningstimer, eller at undervisningen foregår på for store hold - eller begge dele.

Det kan også være, at underviserne ikke selv er engagerede i det, de underviser i eller bare ikke egner sig til at være undervisere, forklarer Frans Ørsted Andersen.

Men bolden ligger også i høj grad hos de studerende selv, understreger han:

- Et studie er et fuldtidsarbejde. Hvis de studerende ikke bruger den tid, de skal, på at studere, så vil der være en manglende energi og forberedelse, som smitter af på engagementet.